**ERASMUS+ Natječaj**

**Često postavljana pitanja**

**Molimo studente da prije konzultacija u Uredu za međunarodnu suradnju detaljno prouče tekst natječaja gdje mogu naći većinu odgovora na svoja pitanja. Neka od ostalih pitanja odgovorena su u tekstu niže. Sredinom samog natječaja održat ćemo tribinu o Erasmus+ razmjeni pa ste pozvani doći informirati se podrobnije o mogućnostima razmjene.**

PITANJA NA KOJA JE MOGUĆE NAĆI ODGOVOR U TEKSTU NATJEČAJA:

* Tko se može prijaviti?
* U kojem statusu moram biti da bi prisustvovao/la razmjeni?
* Što je sa školarinom?
* Koje dokumente trebam priložiti svojoj prijavi?
* Koje je trajanje mobilnosti i koja su ograničenja?
* Mogu li na razmjeni pisati diplomski rad?
* Na koja se sveučilišta može otići?
* Koji je iznos financijske potpore?
* Postoji li dodatna financijska potpora?
* Koji su kriteriji za odabir kandidata?
* Koji je postupak prijave?
* Koji je rok za slanje prijave?
* Kad se objavljuju rezultati?
* Gdje mogu naći potrebne obrasce?

OSTALA PITANJA

* Što mogu napraviti prije nego što se raspiše Natječaj?

Pomno proučiti na koja sveučilišta žele ići, a ponajviše samostalno istražiti ima li sveučilište na koje žele ići dovoljno sadržaja na stranom jeziku na kojem žele slušati nastavu. Važno je i proučiti ostale aspekte mobilnosti prije konačnog odabira stranog sveučilišta, a posebno mogućnosti smještaja, financijska konstrukcija boravka i slično. U protivnom se izlažu riziku da u kasnijoj fazi budu primorani odustati (ako je nakon proteka roka za odustanak, ne mogu se prijaviti naredne dvije godine na Erasmus+ natječaje).

* Koje sveučilište da odaberem?

To ovisi isključivo o vašim željama i sposobnostima. U prijavi birate tri strana sveučilišta. Prvo odlučite u koju državu želite ići pa suzite izbor na grad i sveučilište. Ili krenite od jezika s kojim se služite vrlo dobro te možete pratiti nastavu. Vrlo je važno unaprijed dobro provjeriti jeste li zaista u mogućnosti otići na pojedino sveučilište ako budete odabrani.

* Koja su najtraženija sveučilišta?

Mijenjaju se iz godine u godinu te je teško pretpostaviti unaprijed.

* Kolike su mi šanse da dobijem stipendirano mjesto obzirom na moje ocjene i broj ECTS bodova?

Ovisi o svim ostalim kandidatima koji se prijave.

* Kolike su mi šanse da dobijem željeno sveučilište?

Ovisi o tome što su izabrali svi ostali kandidati koji su se prijavili.

* Kako se utvrđuje mjesto na rang listi?

Matematičkim putem – ponderom broja ECTS bodova i prosjeka ocjena.

* Mogu li mijenjati svoj prvotni odabir sveučilišta i mogu li mijenjati sveučilište za koje sam odabran/na?

Ne.

* Mogu li biti odabran za razmjenu, a ne dobiti stipendiju?

Da. U tom slučaju studenti koji ipak žele ići, mogu to učiniti u svojstvu zero grant studenta tako da si sami plaćaju boravak. Mogu i pričekati eventualni pomak rang liste zbog odustanka više rangiranih studenata.

* Mogu li se prijaviti za razmjenu u trajanju dužem ili kraćem nego je predviđeno ugovorom?

Ne. Ugovoreno trajanje razmjene za svako pojedino sveučilište provjeriti u prilozima Natječaja.

* Koje potvrde mogu ishoditi prije otvaranja Natječaja?

Možete napisati životopis, motivacijsko pismo i pribaviti potvrdu o znanju jezika. Potvrdu o znanju engleskog/njemačkog jezika možete između ostalog pribaviti i na katedri za strane jezike. Da biste je dobili, morate s indeksom i najmanje dva položena kolegija tog stranog jezika otići na konzultacije na katedru za strane jezike. Za tu potvrdu je važno da ima potpis predavača i pečat fakulteta.

* Gdje mogu dobiti potvrdu o prijepisu dosad položenih ispita i ocjena te ostvarenih ECTS bodova (za sve razine studija) ovjeren u studentskoj službi matičnoga fakulteta i potvrdu o upisanom semestru u trenutku prijave na Natječaj (na hrvatskom jeziku)?

Prijepis ocjena na studomatu i u informatičkoj učionici, a potvrdu o upisu u semestar u studentskoj referadi nakon raspisivanja Natječaja.

* Mogu li donijeti potvrdu s ECTS bodovima koja nije još ušla u moj ukupan prosjek i broj bodova?

Ne. Mjerodavna je potvrda o prijepisu ocjena koja se predaje u trenutku prijave na Natječaj.

* Što je s mojim statusom za vrijeme razmjene, koju godinu upisujem?

Za sva pitanja ove vrste s povjerenjem se obratite u studentsku referadu.

* Koje predmete mogu odabrati?

Sve pravne predmete, minimalno morate upisati 25 ECTS bodova, maksimalno možete upisati 40 ECTS bodova od čega najviše 8 ECTS bodova može biti nepravnog sadržaja (strani jezik i slično). Studenti su dužni samostalno istražiti ima li sveučilište na koje žele ići dovoljno sadržaja na stranom jeziku na kojem žele slušati nastavu. U protivnom se izlažu riziku da u kasnijoj fazi budu primorani odustati zbog nemogućnosti upisa dovoljnog broja ECTS bodova.

* Što će mi se od ugovorenih predmeta priznati?

Sve i isključivo ono što je u ugovoru o učenju. Položeni predmeti se priznaju umjesto izbornih sadržaja 9. semestra (uključena i praksa). Priznavanje predmeta položenih na stranom sveučilištu za obvezne predmete na našem fakultetu podliježe posebnim pravilima i samo iznimno se dopušta uz prethodno odobrenje predmetne katedre i dokaz o preklapanju sadržaja predmeta minimalno 70%.

Ako položite manje sadržaja nego ste upisali, razliku možete položiti u Zagrebu. Kako ne biste morali vraćati dio stipendije Sveučilištu, morate položiti najmanje 15 ECTS bodova u jednom semestru (detaljnije upute dobit ćete pri potpisivanju ugovora o financiranju).

Ako položite više od 30 ECTS bodova ili već imate položene izborne predmete, sve ono što je 'višak' također će se priznati u dodatku diplomi.

* Koju razinu studija trebam birati u online aplikaciji?

Načelno master, odnosno second za studente prava. Ako za pravni studij postoji samo razina bachelor moguće je odabrati i tako budući da je naš studij integrirani bachelor/master.

* Datumi početka i kraja razmjene u online aplikaciji?

Obavezno provjeriti akademski kalendar na stranicama stranog sveučilišta. Broj upisanih mjeseci ne smije se razlikovati od broja ugovorenih mjeseci s pojedinim stranim sveučilištem te mora odgovarati upisanim datumima.

* Gdje moram predati dokumentaciju?

Ured za međunarodnu suradnju od ponedjeljka do četvrtka od 11-12 sati.